Nordjyllands Politi advarer nu mod falske pengesedler, der i tilsyneladende stort antal florerer i de nordjyske forretninger.

Alene de sidste par dage har seks borgere henvendt sig til politiet, efter de har fået udleveret falske femhundredekronesedler. - De er så dygtigt lavet, at det er næsten umuligt at se forskel, siger vicepolitikommissær Ole Jensen til tv2nord.dk. Sedlerne er lavet med en præcision, så selv bankfolk lader sig bedrage. Det stod klart forleden, hvor en kunde trak en falsk pengeseddel, da hun ville hæve kontanter hos Danske Banks afdeling i Vejgaard. De falske sedler kan kendes ved, at sikkerhedstråden lodret gennem sedlen er en stiplet sort linje. På ægte sedler er den rødlig.